A 2020-as világbajnoki ciklusban vezették be a világbajnokjelöltek versenyét, amelyen a férfi világbajnoksághoz hasonlóan nyolc versenyző kétfordulós körmérkőzésen dönti el a világbajnok kihívójának személyét. Az első alkalommal megrendezett női világbajnokjelöltek versenyén az előző világbajnokság elődöntősei, valamint az előző évi átlagos Élő-pontszámuk alapján az öt legerősebb játékos indulhatott. A győzelmet a kínai Hou Ji-fan helyett tartalékként beugró orosz Alekszandra Gorjacskina szerezte meg, és így ő hívhatta ki a kínai Csü Ven-csünt, az aktuális világbajnokot. A világbajnoki döntő mérkőzéseinek számát a korábbi 10-ről 12-re emelték. 6–6-os eredmény esetén rájátszással döntik el a világbajnok személyét.